Les entitats contractants disposen del termini de dos mesos a partir de la data de finalització del contracte, per lliurar al Servei Públic d'Ocupació de Catalunya la documentació de la justificació.
Si una mateixa entitat contracta diverses persones, i aquests contractes formen part d'un mateix expedient, el termini de dos mesos es compta a partir de la data de finalització del darrer contracte de treball.
En el cas de contractes superiors a sis mesos, el termini de presentació de la justificació econòmica serà de dos mesos a partir del compliment del periode subvencionable de sis mesos.
Podeu trobar informació a l'apartat VI.
Justificació Econòmica de la subvenció atorgada, de la Guia de prescripcions tècniques per a entitats contractants.
Les empreses sol·licitants d'aquesta subvenció disposen de 10 dies hàbils a partir de l'endemà de la recepció del requeriment, per tal que esmenin els defectes assenyalats i que aportin la documentació requerida.
Per la justificació de la informació requerida, cal omplir, validar i signar el formulari que es pot trobar en aquest espai.
En el mateix formulari caldrà adjuntar la documentació descrita en el requeriment.
La mida de cada document a adjuntar no pot superar els 2MB, i en total el formulari no pot superar els 5MB.
En cas que s'hagi d'aportar documentació amb un pes superior, aquesta es podrà adjuntar un cop enviat el formulari, seguint les indicacions que apareixen en pantalla.
Per enviar el formulari, heu de seguir les instruccions de la pàgina des d'on descarregueu el formulari.
Un cop analitzada la documentació presentada per l'entitat, en cas que la documentació sigui correcta, l'Administració ordenarà el pagament del 20% restant de la subvenció pendent de pagament.
L'ordenació d'aquest pagament s'efectuarà d'acord amb el Pla de Tresoreria del Servei Públic d'Ocupació de Catalunya.
En cas que a la justificació hi hagi despeses no elegibles, la persona titular del Servei Públic d'Ocupació de Catalunya, a proposta de la persona titular de la Subdirecció General de Verificació i Supervisió, dictarà el corresponent acord d'inici de revocació.
L'entitat pot presentar al·legacions en un termini de 10 dies a partir del dia següent de la recepció de la notificació de l'acord d'inici.
La resolució de revocació s'ha d'emetre en un periode màxim de 6 mesos des de la data de l'acord d'inici.
En cas que l'entitat hagi presentat escrit de renúncia per imports no executats, la persona titular del Servei Públic d'Ocupació de Catalunya, a proposta de la persona titular de la Subdirecció General de Verificació i Supervisió, dictarà la corresponent resolució d'acceptació de renúncia.
En cas de resolució d'acceptació de renúncia, aquesta resolució no exhaureix la via administrativa, i en el termini d'un mes, a comptar des de l'endemà de la seva notificacio, es pot presentar recurs d'alçada.
En cas de resolució de revocació, aquesta resolució posa fi a la via administrativa, i contra aquesta es pot interposar recurs potestatiu de reposició davant de la persona titular de la direcció del Servei Públic d'Ocupació de Catalunya, en el termini d'un mes a partir de l'endemà de la notificació de la resolució, o bé recurs contenciós administratiu davant els jutjats contenciosos administratius corresponents, en el termini de dos mesos a partir de l'endemà de la notificació de la resolució.